KIRJALLINEN KYSYMYS E-0047/03

esittäjä(t): Freddy Blak (GUE/NGL) komissiolle

(21. tammikuuta 2003)

Aihe: Rahapelejä koskeva valtion monopoli Tanskassa

Tanskan kansankäräjät käsitteli 9. tammikuuta 2003 ensimmäistä kertaa lakiesitystä, jolla halutaan vahvistaa rahapelejä koskeva valtion monopoli. Veikkausta koskeva uusi laki vaikeuttaa tämän alan ulkomaisten yrittäjien pääsyä Tanskan pelimarkkinoille.

Dansk Tipstjeneste -yrityksellä on lakisääteinen monopoli Tanskassa pelattaviin rahapeleihin. Peleistä saatava voitto menee muun muassa urheiluseurojen, partiolaisten ja nuorisojärjestöjen hyväksi. Ulkomaiset yrittäjät ovat kuitenkin viime vuosina kahmaisseet suuren palan kakusta itselleen, ja siksi Tanskan hallitus on ehdottanut uutta lakia, joka kieltää ulkomaisilta alan yrittäjiltä mainostamisen Tanskan tiedotusvälineissä. Lisäksi laissa kielletään Tanskassa asuvilta tanskalaisilta tällaisten yritysten palveluksessa työskenteleminen. Jos he kuitenkin sen tekevät, heidät voidaan tuomita vankilaan tai sakkoihin.

Onko Tanskan valtion monopoli komission mielestä kaupan este? Miten komissio aikoo poistaa tämän kaupan esteen?

Frits Bolkesteinin komission puolesta antama vastaus

(25. helmikuuta 2003)

Arvoisa parlamentin jäsen viittaa säädösluonnokseen, joka hyväksyttynä vaikeuttaisi ulkomaisten vedonlyönnin välittäjien harjoittamaa palvelujen tarjontaa ja mainontaa kuluttajille Tanskan markkinoilla. Hän kysyy komissiolta, olisiko tällainen säädösluonnos EY:n perustamissopimuksessa määrätyn palvelujen vapaata liikkuvuutta koskevan periaatteen mukainen. Koska kyseinen kansallinen säädösluonnos on valmisteluvaiheessa, komissio ei voi tehdä asiasta lopullisia ja yksityiskohtaisia johtopäätöksiä. Sen sijaan komissio haluaa korostaa, että yleisesti ottaen jäsenvaltiot voivat määrätä rajatylittävien palvelujen tarjonnan rajoituksia suojellakseen yleistä etua koskevia tavoitteita, kuten kuluttajien suojelua tai yleisen järjestyksen ylläpitämistä. Euroopan yhteisöjen tuomioistuimen oikeuskäytännön mukaan kyseiset rajoitukset ovat EY:n perustamissopimuksen mukaisia, jos ne ovat syrjimättömiä ja oikeasuhteisia tavoitteisiin nähden.

Tanskan muutetun säädösluonnoksen tapauksessa komissio huomauttaa, että asiasta vastaavan Tanskan hallituksen ministerin kirjallisessa ilmoituksessa mainitsema yleinen etu koskee julkisten toimien rahoittamista. Tarkemmassa tarkastelussa muutoksia vaikuttaa perusteltavan kahdella syyllä. Ensimmäinen perustelu on Tanskan raviurheilun tukeminen ja toinen sen varmistaminen, että tanskalainen monopoliasemassa oleva toimija Tipstjensten ei menettäisi asiakkaitaan. Euroopan yhteisöjen tuomioistuimen oikeuskäytännön mukaan kumpaakaan näistä taloudellisista näkökohdista ei voida pitää yleisesti hyväksyttynä yleisen edun mukaisena tavoitteena, jolla voidaan perustella rajatylittävää rajoitusta.

Komissio on valmis tarkastelemaan kyseistä säädösluonnosta yksityiskohtaisempien tietojen perusteella estääkseen yhteisön oikeuden mahdollisen rikkomisen.

Tämän lisäksi arvoisaa parlamentin jäsentä ehkä kiinnostaa yleisemmällä tasolla tietää, että palvelujen sisämarkkinastrategiaa koskevan työn yhteydessä useat sidosryhmät, jäsenvaltioiden arpajaisten järjestäjät mukaan luettuna, ovat olleet sitä mieltä, että uhkapelipalveluihin tarvitaan yhteisön tason oikeudellista selvyyttä. Komissio aikoo tarkastella kysymystä palvelujen sisämarkkinastrategian yhteydessä. Tässä yhteydessä komissio ottaa huomioon Euroopan yhteisöjen tuomioistuimen oikeuskäytännön, jonka mukaan jäsenvaltioiden rajoitukset tietyntyyppisten uhkapelien järjestämiselle rajojen yli ovat EY:n perustamissopimuksen mukaisia yhteisön lainsäädäntökehyksen puuttuessa.